FI Euroopan unionin virallinen lehti C 337/1

EUROOPAN KESKUSPANKIN LAUSUNTO,

annettu 19 päivänä marraskuuta 2010,

ehdotuksesta Euroopan parlamentin ja neuvoston asetukseksi luottoluokituslaitoksista annetun asetuksen (EY) N:o 1060/2009 muuttamisesta

(CON/2010/82)

2010/C 337/01

Johdanto ja oikeusperusta

Euroopan keskuspankki (EKP) vastaanotti 26 päivänä heinäkuuta 2010 Euroopan unionin neuvostolta pyynnön antaa lausunto ehdotuksesta Euroopan parlamentin ja neuvoston asetukseksi luottoluokituslaitoksista annetun asetuksen (EY) N:o 1060/2009 muuttamisesta (1) (jäljempänä ’asetusehdotus’).

EKP:n toimivalta antaa lausunto perustuu Euroopan unionin toiminnasta tehdyn sopimuksen 127 artiklan 4 kohtaan ja 282 artiklan 5 kohtaan, sillä asetusehdotus sisältää säännöksiä, jotka vaikuttavat Euroopan keskuspankkijärjestelmän (EKPJ) rooliin myötävaikuttaa rahoitusjärjestelmän vakauteen liittyvän politiikan moitteettomaan harjoittamiseen Euroopan unionin toiminnasta tehdyn sopimuksen 127 artiklan 5 kohdan mukaisesti. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

Yleisiä huomautuksia

1. EKP suhtautuu yleisesti ottaen myönteisesti asetusehdotuksessa esitettyihin toimenpiteisiin, joilla pyritään vahvistamaan luottoluokituslaitoksiin sovellettavaa sääntelykehystä ja erityisesti a) osoittamaan Euroopan arvopaperimarkkinaviranomaiselle (EAMV) luottoluokituslaitosten rekisteröintiä ja valvontaa koskevat laajat toimivaltuudet ja b) lisäämään avoimuutta ja kilpailua strukturoitujen rahoitusinstrumenttien luokitusmarkkinoilla. EKP pitää myönteisenä sitä, että asetukseen (EY) N:o 1060/2009 (2) sisällytettiin useita huomautuksia, joita aikaisemmin esitettiin a) eurojärjestelmän vastauksessa luottoluokituslaitoksia koskevaan direktiivi-/asetusluonnokseen liittyvään komission julkiseen kuulemiseen (3) ja b) ehdotuksesta Euroopan parlamentin ja neuvoston asetukseksi luottoluokituslaitoksista 21 päivänä huhtikuuta 2009 annetussa EKP:n lausunnossa CON/2009/38 (4).

2. Kuten eurojärjestelmän vastauksessa vuoden 2008 julkiseen kuulemiseen on todettu (5), valvonnassa olisi koordinointiin ja yhtäläisiin toimintaedellytyksiin liittyvät kysymykset huomioon ottaen suosittava hajautetun valvonnan sijasta yhden valvojan lähestymistapaa. Tässä yhteydessä EKP suhtautuu myönteisesti siihen, että EAMV:lle on osoitettu lukuisia luottoluokituslaitosten rekisteröintiin ja valvontaan liittyviä tehtäviä. EKP:n käsityksen mukaan sääntelykehikko ei tuo muutoksia kansallisten valvontaviranomaisten oikeuteen myöntää laitoksille luottolaitosten liiketoiminnan aloittamisesta ja harjoittamisesta 14 päivänä kesäkuuta 2006 annetun Euroopan parlamentin ja neuvoston direktiivin 2006/48/EY (uudelleenlaadittu teksti) (6) 81 ja 83 artiklassa tarkoitettu hyväksytyn luottoluokituslaitoksen asema.

3. Jäljempänä esitetyin varauksin EKP tukee yleisesti ottaen asetukseen (EY) N:o 1060/2009 lisättäväksi ehdotetuissa uusissa 8a ja 8b artiklassa (7) olevia järjestelyjä avoimuuden lisäämiseksi; mainituissa artikloissa edellytetään, että strukturoitujen rahoitusinstrumenttien liikkeeseenlaskijat antavat nimeämälleen luottoluokituslaitokselle antamansa tiedot myös tietyille muille luottoluokituslaitoksille. Näiden tietojen antamista koskevien vaatimusten lisäämisellä pyritään parantamaan strukturoitujen rahoitusinstrumenttien luokitusprosessin laatua ja avoimuutta, ja sillä saatetaan myös edistää kilpailua luottoluokituslaitosten välillä. Lisäksi uudet vaatimukset ovat tietyssä määrin samanlaiset kuin Yhdysvaltain arvopaperikomission (Securities and Exchange Commission, SEC) kesäkuusta 2010 lukien soveltamat säännöt (8). EU:n ja Yhdysvaltain sääntelykehikon yhtenäistäminen, sikäli kuin se on mahdollista, on tärkeä näkökohta yhtäläisten toimintaedellytysten näkökanta huomioon ottaen. EKP kuitenkin haluaa kiinnittää huomiota eräisiin mahdollisiin huolenaiheisiin, jotka liittyvät uusien tiedonantovaatimusten täytäntöönpanoon. Ensinnäkin ehdotettujen järjestelyjen mukaan luottoluokituslaitokseen, joka on nimetty antamaan luottoluokitus kussakin tapauksessa, kohdistuu enemmän kilpailua muiden hyväksyttyjen luottoluokituslaitosten taholta (muut kuin nimetyt luottoluokituslaitokset). Muulle kuin nimetylle luottoluokituslaitokselle voi erityisesti olla helpompaa antaa luottoluokituksia ilman toimeksiantoa, sillä se saa liikkeeseenlaskijan nimeämälleen luottoluokituslaitokselle antamat tiedot. Muu kuin nimetty luottoluokituslaitos voi kuitenkin kohdata huomattavia markkinoille pääsyn esteitä, jotka liittyvät a) liikkeeseenlaskijan antamiin tietoihin pääsyä koskeviin lakisääteisiin kelpoisuusedellytyksiin ja b) nimetyn luottoluokituslaitoksen tiedossa oleviin epävirallisiin tietoihin, jotka se on saanut ollessaan pitkäaikaisessa suhteessa liikkeeseenlaskijaan. Kokemus arvopaperikomission antamista läpinäkyvyyttä koskevista säännöistä ei tosiaankaan ole vielä vahvistanut vakuuttavalla tavalla, että näillä säännöillä olisi merkittävä vaikutus luottoluokituslaitosten toimintatapoihin erityisesti siten, että säännöt lisäisivät niiden luottoluokitusten lukumäärää, jotka annetaan ilman toimeksiantoa. Toiseksi mahdollisuus saada useita luottoluokituksia voisi sallia sen, että liikkeeseenlaskijat valitsisivat heille edullisimman luokituksen (”rating shopping”), mikä saattaisi johtaa luottoluokituslaitosten väliseen kilpailuun houkuttelevimman luokituksen antamisesta. Tällä saattaisi olla kielteinen vaikutus annettujen luokitusten laatuun. Kolmanneksi on tarpeen tutkia myös liikkeeseenlaskijan tilannetta, ottaen huomioon mm. seuraavat seikat: a) tietojen antamiseen liittyvä taakka, kun tietoihin pääsy sallitaan muille kuin nimetyille luottoluokituslaitoksille ja b) muulle kuin nimetylle luottoluokituslaitokselle annettujen tietojen suojaaminen mahdolliselta väärinkäytöltä. EKP:n käsityksen mukaan ehdotetuissa uusissa 8a ja 8b artiklassa olevat läpinäkyvyyteen liittyvät järjestelyt ovat saavuttaneet laajaa kannatusta asetusehdotuksen valmistelutyön kuluessa (9). Näin ollen EKP ehdottaa ainoastaan rajoitettuja muutoksia (10). Samalla EKP suosittelee, että EAMV:lle seuraisi tarkkaan edellä mainituilla alueilla tapahtuvaa kehitystä asetusehdotuksen täytäntöönpanon yhteydessä, niin että komissio voisi ehdottaa asianmukaisia tarkistuksia saatujen kokemusten perusteella (11).

4. Lisäksi EKP odottaa, että komissio tulee tekemään työtä luottoluokitusten antamiseen liittyvien, laajemmalle ulottuvaa läpinäkyvyyttä koskevien järjestelyjen osalta niiden kokemusten perusteella, jotka on saatu asetusehdotuksessa olevista säännöksistä. Toivotun vaikutuksen aikaansaamiseksi läpinäkyvyyttä koskevien järjestelyjen tulisi olla tasapainossa yhtäältä arkaluonteisia tietoja luottoluokituslaitoksille toimittavien liikkeeseenlaskijoiden liiketaloudellisten etujen sekä toisaalta keskuspankkien, valvojien ja muiden intressitahojen sellaiseen laajempaan tiedonsaantioikeuteen liittyvien tarpeiden välillä, jonka avulla on mahdollista tehdä riippumaton arvio luottoluokituslaitoksen suorituksesta. Kaikki edellä mainitut tekijät ovat erityisen tärkeitä arvopaperistamismarkkinoilla. Tältä osin eurojärjestelmä pyrkii, osana vakuudenarviointijärjestelmäänsä, saamaan lainakohtaiset tiedot, joiden avulla voidaan arvioida arvopaperistettuihin instrumentteihin sisältyvät riskit.

Erityisiä huomautuksia

Luokitusprosessin läpinäkyvyyden parantaminen

5. Asetusehdotuksessa vaaditaan, että jokainen nimetty luottoluokituslaitos toimittaa kilpailijoilleen luettelon niistä strukturoiduista rahoitusinstrumenteista, joista se on kulloinkin antamassa luokituksen, sekä linkin verkkosivustolle, jossa liikkeeseenlaskija pitää luottoluokitusten valmistelussa käytettyjä tietoja. Muulle kuin nimetylle luottoluokituslaitokselle voidaan antaa pääsy näihin tietoihin edellyttäen että a) niillä on pyynnön tekemisen aikaan käytössään järjestelmät ja organisaatiorakenne, joilla turvataan kyseisten tietojen luottamuksellisuus ja b) ne antavat vuosittain luokituksia, joiden kohteena on vähintään 10 prosenttia niistä strukturoiduista rahoitusvälineistä, joista ne ovat pyytäneet saada tiedot (12). EKP suosittelee, että asetusehdotuksessa määriteltäisiin selkeämmin ensinnäkin se, mitä menetelmää käyttäen EAMV toteaa näiden edellytysten täyttymisen, toiseksi se, mitä laskentamenetelmää käytetään arvioitaessa toisen kriteerin täyttymistä (13) ja kolmanneksi se, missä tilanteissa toisen kriteerin täyttämättä jättäminen voi johtaa seuraamusten määräämiseen (14).

6. Lisäksi EKP esittää seuraavat suositukset 3 kohdassa täsmennettyjen seikkojen korjaamiseksi. Ensinnäkin luottoluokituslaitoksilta tulisi vaatia, että ne toimittavat kuuden kuukauden välein EAMV:lle tiedot niiden luottoluokitusten lukumäärästä, jotka ne ovat antaneet kyseisen ajanjakson kuluessa ja eriteltynä seuraavasti: a) luottoluokituksen kohteena olevan yksikön tai siihen liitännäisen kolmannen osapuolen pyytämät luottoluokitukset ja b) ilman toimeksiantoa annetut luottoluokitukset sekä tiedot, jotka ilmaisevat, kuinka suuri osa ilman toimeksiantoa annetuista luottoluokituksista olivat parempia, samantasoisia tai heikompia kuin luottoluokitus, jonka antoi asianomainen nimetty luottoluokituslaitos. Nämä raportit olisi sisällytettävä luottoluokituslaitosten EAMV:lle säännöllisesti antamiin raportteihin (15). Toiseksi EAMV:lle tulisi antaa tehtäväksi valvoa ehdotettujen uusien 8 a ja 8 b artiklan täytäntöönpanoa, jotta voitaisiin täsmentää a) näiden säännösten vaikutus annettujen luottoluokitusten lukumäärään ja laatuun, ilman toimeksiantoa annetut luottoluokitukset mukaan luettuina, b) mahdollinen tarve muuttaa muiden kuin nimettyjen luottoluokituslaitosten kelpoisuusvaatimuksia, jotta vältettäisiin kohtuuttomat markkinoille tulon esteet, c) liikkeeseenlaskijoille aiheutuva taakka ja d) mahdollinen tarve suojata liikkeeseenlaskijoita sellaisten tietojen väärinkäytöltä, joita ne antavat muille kuin nimetyille luottoluokituslaitoksille. EAMV:n raportin tulisi olla perustana ehdotettuja 8 a ja 8 b artiklaa koskevalle komission arviolle määrätyn ajan kuluttua säännösten voimaantulosta.

Tietojen antaminen EAMV:lle ja eurojärjestelmälle

7. EKP toteaa, että luottoluokituslaitoksilta tullaan vaatimaan, että ne antavat tiedot aikaisemmasta toiminnastaan EAMV:n perustamaan keskustietokantaan (16). EKP suosittelee, että näiden tietojen tulisi olla vertailukelpoisessa muodossa ja yhdenmukaisia unionin tilastoja koskevaan lainsäädäntöön nähden. Yhteisiä tunnisteita ja standardeja olisi käytettävä niin paljon kuin mahdollista tietojen rakennetta ja tallentamista koskevissa kysymyksissä (esim. siten, että käytetään standardoituja viitetietoja kuten ISIN-koodeja).

8. Kuten eurojärjestelmän vastauksessa vuoden 2008 julkiseen kuulemiseen korostettiin, luottoluokituslaitosten sääntelyn uudessa kehyksessä olisi lisäksi sallittava asianmukainen yhteistyö valvontaviranomaisten ja eurojärjestelmän välillä. Eurojärjestelmällä on luottoluokitusten alalla erityinen intressi, joka liittyy sen rooliin myötävaikuttaa rahoitusjärjestelmän vakauteen. Lisäksi käytössä on jo eurojärjestelmän laajuinen järjestelmä luottoluokituslaitosten valvomiseksi rahapoliittisten operaatioiden yhteydessä. (17) Näin ollen EKP arvostaa asetuksen (EY) N:o 1060/2009 uudessa ehdotetussa 27 artiklassa olevia järjestelyjä tietojen vaihtamiseksi. EKP kuitenkin suosittelee, että tällä säännöllisellä nimenomaisesti varmistettaisiin, että EKPJ:llä ja EKP:llä sekä tietyillä jäsenvaltioiden viranomaisilla on pääsy tietoihin, jotka ovat olennaisia niiden lakisääteisten tehtävien hoitamisen kannalta.

Muutosehdotukset

Siltä osin kuin EKP suosittaa ehdotettua asetusta muutettavaksi, yksityiskohtainen muutosehdotus sekä siihen liittyvät perustelut on esitetty liitteessä.

Annettu Frankfurt am Mainissa 19 päivänä marraskuuta 2010. EKP:n puheenjohtaja Jean-Claude TRICHET

(1) KOM(2010) 289 lopullinen.

(2) EUVL L 302, 17.11.2009, s. 1.

(3) Syyskuu 2008 (jäljempänä ’eurojärjestelmän vastaus vuoden 2008 julkiseen kuulemiseen’), saatavissa EKP:n verkkosivuilta osoitteesta http://www.ecb.europa.eu

(4) EUVL C 115, 20.5.2009, s. 1.

(5) s. 4.

(6) EUVL L 177, 30.6.2006, s. 1.

(7) Ks. asetusehdotuksen 1 artiklan 4 kohta.

(8) Ks. Yhdysvaltain vuoden 1934 arvopaperikauppaa koskevan lain (Securities Exchange Act) 240 osan 17g-5 määräystä koskeva muutos, SEC release No 34-61050 (23.11.2009), Federal Register Vol. 74, No 232, s. 63832 (4.12.2009) (jäljempänä ’muutettu SEC-määräys 240.17g-5’); saatavissa arvopaperikomission verkkosivustolta http://www.sec.gov Muutettua SEC-määräystä 240.17g-5 sovelletaan 2. kesäkuuta 2010 lukien yhdysvaltalaisiin liikkeeseenlaskijoihin sekä 2.12.2010 lukien sellaisiin muihin kuin yhdysvaltalaisiin liikkeeseenlaskijoihin, jotka nimeävät Yhdysvaltoihin sijoittuneen luottoluokituslaitoksen; ks. myös arvopaperikomission 19. toukokuuta 2010 antama ohje kansallisesti hyväksyttyjä tilastollisia luokituslaitoksia koskevasta tilapäisestä ja ehdollisesta vapautuksesta vuoden 1934 arvopaperikauppaa koskevan lain määräyksen 17g-5 vaatimuksen soveltamisesta sekä lausuntopyyntö (Order of 19 May 2010 granting temporary conditional exemption for nationally recognized statistical rating organizations from the requirements of rule 17g-5 under the Securities Exchange Act of 1934 and request for comment) (Release No 34-62120), saatavissa arvopaperikomission verkkosivustolta.

(9) Vrt. asetusehdotuksen nykyistä sanamuotoa 7. lokakuuta 2010 annetun puheenjohtajavaltion kompromissiehdotuksen sanamuotoon, 2010/0160 (COD), s. 17.

(10) Ks. 5 kohdassa esitetyt huomiot.

(11) Ks. 6 kohdassa esitetyt huomiot.

(12) Ks. asetuksen (EY) N:o 1060/2009 ehdotetun uuden 8 a artiklan 2 kohta.

(13) Vrt. nykyistä sanamuotoa muutetussa SEC-määräyksessä 240.17g-5 olevaan (a)(3)(iii)(B)(1) kohtaan.

(14) Ks. asetuksen (EY) N:o 1060/2009 ehdotetut uudet 24 artiklan 1 kohta ja 36a artiklan 1 kohta yhdessä asetuksen (EY) N:o 1060/2009 liitteessä III olevan ehdotetun I kohdan w alakohdan kanssa.

(15) Ks. asetuksen (EY) N:o 1060/2009 ehdotettu uusi 11 artiklan 3 kohta yhdessä asetuksen (EY) N:o 1060/2009 liitteessä I olevan II osan E jakson kanssa.

(16) Ks. asetuksen (EY) N:o 1060/2009 ehdotetun uuden 11 artiklan 2 kohta.

(17) Ks. eurojärjestelmän vastaus vuoden 2008 julkiseen kuulemiseen, s. 5 sekä eurojärjestelmän rahapolitiikan välineistä ja menettelyistä 31 päivänä elokuuta 2000 annettujen suuntaviivojen EKP/2000/7 (EYVL L 310, 11.12.2000, s. 1) liitteessä I oleva 6.3 kohta.